De Balzer hot ach gewisst, wu de Kellerschlissel hängt. Unn des esch wahrscheinlich de Grund gewest, weil de Balzer naachts immer sou gut gschloofe hot.  Äämol, oweds, simmmer uff de Bachbrigg ghoggt unn hänn minanner vezäjilt.  's war schun dungkel unn d' erschde Sternlich  sinn am Himmel gstanne. Do hämmer de Balzer gfroocht, wie grouß, dasser mähnt, dass de Mond esch. Do horrer 's lingke Ääch zugepetzt unn als de Mond bedracht. Sou grouß wie en Deller, horrer noch ännre Weil gemäänt. Gräjißer, Balzer, gräjißer! Wie en Simmre? Als noch gräjißer! Wie e Wacheradd?  Awwer gräjißer nit! Do hämmer all minanner lache misse. Unn weil mer sou gelacht hänn, hot de Balzer ach gelacht, sou arich, dasser mim Saggduuch sich hot d' Träne abbutze misse.  Sunndaachmorchends, vor  de Kerch, horrem d' Frieda d' Weschbrängk in de Kuhstall gstellt unn frische Kläärer dezugelecht. Nooch ännre Weil escher dann aus em Stall kumme, unn do hoschden kaum noch gekennt. Balzer, du glänzscht wie e aldi Dreggschibb, horrem d' Frieda noochgerufe. Do horrer gemacht, wie wanner's nit heere deet unn esch in sei Kerch gange.  Äämol häwwichen heere beede.  's war unner de Woch, unn de Balzer hot sou veehl se schaffe ghatt, dass er sich frieh schloofe gelecht hot. Korz devor hot mich d'  Frieda ghääße ghatt, vunn drowwe e paar Rewehääßlich fer de negschde Morche rabseschmeiße. Do häwwich gsähne, wie de Balzer de Häästall ruffkumme esch. Er esch ins hinnerschde Eggl gegrawwelt unn hot sich uff sei Schloofblätzel gelecht. Dann horrer dief Luft ghoult unn laut a(n)gfange se beede:  Do licht de Borsch!  Do hoscht de Borsch!  Du wääscht, was de Borsch fer en Borsch esch!  Ge Naacht, liewer Herrgott!  Dann hoscht niggs mäh vunnem gheert unn ball druff horrer a(n)gfange se schnargkse.  Ich bänn dann d' Lääder nab unn häb de Frieda vezäjilt, was de Balzer gebäät hot.  Des bäät er immer! Immer 's selwe, unn nie ebbes annres! hot se gemänt.